《送户部徐主事谢官归丰城 其二》
明代·来复

孺子湖头水涨沙，兵馀南望阻归槎。豪华自昔应多士，文献于归尚几家。

铁井蛟涎腥夜雨，剑池龙气湿朝霞。烦君为问樟阴寺，谁布黄金扫土花？

作者简介：（?—1391）明僧，江西丰城人，俗姓王，字见心。少出家于邑之西方寺。明内典，通儒术，能诗善文。明初以高僧召至京，与宗泐齐名。洪武二十四年坐胡惟庸党诛。有《蒲庵集》。